Hvis Piratskibet holder kursen, kan pokalen meget vel havne i Aalborg.

To vundne kampe mere, så er Aalborg Pirates Danske ishockeymestre, og som situationen er lige nu, efter de to første finalekampe med to sejre til Aalborg Pirates, så vil det være mere end en overraskelse, hvis ikke guldet igen havner i Aalborg. - Nej nej rolig nu, svarer assistenttræner Ronny Larsen til spørgsmålet, om man kan skimte guldet. - Vi har selvfølgelig fået en god start, men det kan vende lynhurtigt, siger Ronny Larsen efter den afsluttende træning. Selvom Aalborg Pirates kom sent hjem fra gårsdagens kamp i Herning, hviler man ikke på laurbærende. Spillerne var selvfølgelig på isen mandag eftermiddag, så programmet står på træning, kamp, træning, kamp. Sådan fortsætter det indtil en eventuel syvende finalekamp om guldet. Klokken 20.15 skøjter spillerne ind til den tredje finalekamp, og det sene starttidspunkt er assistenttræner Larsen ikke helt tilfreds med. - Det er et ikke publikumsvenligt tidspunkt at afvikle en finalekamp på, men sådan er det, når medier skal bestemme og har magten, siger han og griner, da reporteren fra netop det medie, TV2 Sporten, som sender finalekampene i TV svarer: - Så det er vores skyld? - Ja, griner Ronny Larsen. Men på trods af det sene starttidspunkt skal der nok blive fyldt op i Sparekassen Danmark Isarena, hvor 5.000 tilskuere vil gøre alt for at Piratskibet holder kursen og sikrer sig den første matchbold. Og den fantastiske opbakning kan spillerne ikke rose nok. Målmand Georg Sørensen siger det lige ud: - Det er som at få et et spark i røven af dem, når vi spiller herhjemme, så det er fantastisk, siger målmanden med et smil. Og netop opbakningen kan få afgørende betydning for, at guldet netop havner i Aalborg. Georg Sørensen har været stærk spillende hele sæsonen og en af Piraternes bedste. Assistentræner Ronny Larsen får det sidste ord til spørgsmålet, om alle er klar: - Umiddelbart er alle klar, og hvis ikke de var, ville du ikke få det at vide, griner han højlydt og vender ryggen til.